Den spanske klub Betis bekræfter, at der arbejdes på en aftale mellem Rafael van der Vaart og FC Midtjylland

Ingen ved det med sikkerhed, men alle taler om det: Skriver Rafael van der Vaart under på en kontrakt med FC Midtjylland? Svaret blæser i vinden, men en afklaring er tæt på.

Nu fortæller Betis' sportsdirektør Miguel Torrecilla, at en aftale er tæt på, omend der stadig er forhandlinger i gang.

- Van der Vaart nærmer sig en aftale i Danmark. Han træner og er i gang med at lukke aftalen. Det er en aftale mellem tre parter; Betis og Van der Vaart, spilleren og den anden klub samt de to klubber imellem. Der er altså tre forhandlinger, der skal lukkes, og nogle af disse forhandlinger endnu ikke afsluttet, siger Torrecilla til det spanske medie AS.

Han oplyser desuden, at det er detaljer, der skiller parterne fra en aftale.

Rafael van der Vaart var søndag i Herning, hvor han overværede kampen mellem FC Midtjylland og Brøndby. Efterfølgende udtalte FCM-træner Jess Thorup følgende til Ekstra Bladet:

- Det er ingen hemmelighed, at det vigtigste for mig har været, at Rafael van der Vaart har haft lyst til at komme tilbage og overbevise kritikerne om, at han ikke er færdig på topplan. Han kan se, at han ikke er færdig med at videreudvikle - også de unge mennesker, vi har. Han har lyst til at overbevise alle mennesker om, at han kan blive ved med at spille på højt niveau, og det skal han gerne kunne hjælpe med i Midtjylland.

FC Midtjylland har endnu ikke officielt bekræftet, at en aftale mellem parterne er tæt på.

Derfor krammede Steinlein og van der Vaart

Van der Vaart tilbage i Danmark

TV: Mål i støvlerne - se alle van der Vaarts CL-scoringer: